Svarbu atkreipti dėmesį į tai, kad biocidiniai produktai, nepaisant su jų naudojimu susijusios rizikos, atlieka svarbų vaidmenį kasdieniame ES piliečių gyvenime. Pavyzdžiui, insekticidai ir dezinfekantai yra labai svarbūs visuomenės sveikatai, nes lengvina pernešėjų platinamų ligų (pvz., maliarijos, dengė karštligės, čikungunijos, Zikos viruso), per maistą plintančių ligų (pvz., salmoneliozės, listeriozės) arba hospitalinių infekcijų (pvz., MRSA) kontrolę. Be to, biocidiniai produktai plačiai naudojami tokiose medžiagose kaip plastikai, dažai, tekstilė, mediena ir pan., kad šių medžiagų neardytų mikrobai, grybai arba vabzdžiai.

Produktų autorizacijos liudijimuose turi būti nurodomos su produktų, kuriems jie išduodami, tiekimu rinkai ir naudojimu susijusios sąlygos. Juose pirmiausia turėtų būti pateikiamos biocidinių produktų saugaus naudojimo ir šalinimo instrukcijos.

Esamų gairių dokumentus arba geriausios praktikos kodeksus galima skatinti taikyti, be kita ko, pateikiant į juos nuorodas produkto autorizacijos liudijime, kad jie būtų aiškiai nurodyti produkto naudojimo instrukcijose. Pavyzdžiui, Vokietijoje antikoaguliantinių rodenticidų autorizacijos liudijimuose pateikiama teisiškai privaloma nuoroda į specializuotiems ir licencijuotiems profesionaliems šių produktų naudotojams skirtą geriausios praktikos kodeksą, grindžiamą esamomis pramonės gairėmis ir ES teisės nuostatomis . Vis dėlto pasirinkus šią galimybę tikimasi, kad galutinis naudotojas perskaitys pateiktas rekomendacijas ir tinkamai jų laikysis.

Jei taikoma sertifikavimo arba mokymo sistema, autorizacijos liudijime gali būti pateikiama nuoroda į šią sistemą. Šis metodas taikomas, pvz., suteikiant autorizaciją rodenticidams Jungtinėje Karalystėje; joje antikoaguliantinių rodenticidų autorizacija suteikiama su sąlyga, kad užtikrinta atitiktis pramonės pasiūlytai atsakingo valdymo sistemai .

Kalbant apie medžiagas, apsaugančias nuo apaugimo, pažymėtina, kad visoms iki šiol patvirtintoms veikliosioms medžiagoms taikoma nuostata, pagal kurią asmenys, tiekiantys rinkai neprofesionaliems naudotojams skirtus nuo apaugimo apsaugančius produktus, privalo juos tiekti kartu su tinkamomis pirštinėmis.

Tai pavyzdys, kaip nustatant pardavimo vietoms taikomas prievoles siekiama užtikrinti, kad galutinį naudotoją pasiektų ne tik informacija, bet ir asmeninės apsaugos priemonės. Iš jo matyti, kaip tiekimo grandinėje, pirmiausia – mažmeninės prekybos lygmeniu, galima nustatyti reikalavimus, siekiant skleisti geriausią praktiką ir skatinti tvarų biocidinių produktų naudojimą.

Šias prievoles galima nustatyti, nes į BPR taikymo sritį patenka biocidinių produktų tiekimas (t. y. nuo pirmojo tiekimo iki naudojimo vietos), o veikliosios medžiagos patvirtinamos įgyvendinimo reglamentais – bendrosios taikymo srities priemonėmis, kuriomis galima patvirtinti tiekimo grandinei skirtas nuostatas.

Patvirtinant medžiagas, būtų galima nustatyti draudimą laisvai parduoti arba parduoti internetu, taikytiną, pvz., biocidiniams produktams, kuriuose yra netvirtinimo kriterijus atitinkančių, bet remiantis BPR 5 straipsnio 2 dalyje nurodyta išimtimi patvirtintų ir autorizuotų veikliųjų medžiagų. Be to, būtų galima apsvarstyti galimybę nustatyti apribojimą, pagal kurį platinti ir parduoti šiuos biocidinius produktus galėtų tik tinkamą kvalifikaciją turintys specialistai.

2.2.Veiksmingi biocidinių produktų naudojimo stebėsenos metodai

Atlikus tyrimą paaiškėjo, kad kol kas valstybės narės yra surinkusios labai nedaug informacijos apie biocidinių produktų naudojimą.

Šiuo metu ES lygmeniu nėra įdiegta specialios biocidinių produktų metinio pardavimo duomenų stebėsenos sistemos. Ateityje, naudojant Europos cheminių medžiagų agentūros tvarkomu Biocidinių produktų registrą (R4BP), galėtų būti pasiūlyta šių duomenų rinkimo priemonė .

Vis dėlto svarbu aiškiai apibrėžti, koks turėtų būti šios informacijos turinys ir rinkimo tikslas ir kaip ja galėtų būti remiami BPR tikslai, įskaitant tvarų naudojimą.

2.3.Integruotosios kenkėjų kontrolės (IKK) principai ir biocidinių produktų naudojimas. Geriausia praktika

Atlikus tyrimą paaiškėjo, kad pramonės asociacijos arba valstybės narės jau yra parengusios daug su įvairiais produktų tipais susijusių geriausios praktikos dokumentų.

2.3.1.Geriausios praktikos kodeksai

Siekdami skatinti IKK principais grindžiamą tvarų biocidinių produktų naudojimą, pramonės atstovai gali rengti gaires arba geriausios praktikos kodeksus.

Šiuo atžvilgiu dėmesio vertas Europos biocidų pramonės atstovų parengtos Rodenticidinių masalų kaip biocidų naudojimo Europos Sąjungoje geriausios praktikos gairės (Guideline on Best Practice in the Use of Rodenticide Baits as Biocides in the European Union ). Šiose gairėse aprašyta, ką daryti prieš pradedant taikyti rodenticidus, juos taikant ir baigus taikyti, pateikta praktinių gairių, kokių principų reikėtų laikytis daugeliu įvairių rodenticidų naudojimo aplinkybių, aprašyta, kaip stebėti graužikų buvimą, kad nereikėtų nuolat taikyti rodenticidinių masalų, ir aptartos rodenticidų alternatyvos. Gairių dokumente taip pat patariama, kur gauti informacijos apie atsparumą antikoguliantams ir kaip šį atsparumą geriausia kontroliuoti.

2.3.2.RVASVT

Maisto tvarkymo subjektai privalo laikytis rizikos veiksnių analizės ir svarbiųjų valdymo taškų (RVASVT) sistemos principų . Panašiai ir tam tikrą veiklą vykdantys pašarų ūkio subjektai privalo taikyti RVASVT principais grindžiamas procedūras.

RVASVT metodas, ypač dezinfekantų atžvilgiu, yra prevencinis (įskaitant galimos rizikos stebėseną); taikant jį tinkamai, užtikrinama patikima higienos kontrolė, o kartu, laikantis tvaraus naudojimo principų, gali būti lengviau naudoti dezinfekantus.

Be to, taikant RVASVT sistemas, kartu su specialiais šiuose sektoriuose parengtais kodeksais ir gairėmis, paprastai atkreipiamas dėmesys į dezinfekavimą, kenkėjų kontrolę ir naudotojų mokymą.